CELEX: 32010R0686
Language: ro
Date: 2010-07-28 00:00:00
Title: Regulamentul (UE) nr. 686/2010 al Comisiei din 28 iulie 2010 de modificare a Regulamentului (CE) nr. 2187/2005 al Consiliului în ceea ce privește specificațiile plasei traulului Bacoma și ale traulului T90 utilizate în activitățile de pescuit desfășurate în Marea Baltică și în strâmtorile Belts și Sound

31.7.2010   
            
            
               RO
            
            
               Jurnalul Oficial al Uniunii Europene
            
            
               L 199/4
            
         REGULAMENTUL (UE) NR. 686/2010 AL COMISIEI
   din 28 iulie 2010
   de modificare a Regulamentului (CE) nr. 2187/2005 al Consiliului în ceea ce privește specificațiile plasei traulului Bacoma și ale traulului T90 utilizate în activitățile de pescuit desfășurate în Marea Baltică și în strâmtorile Belts și Sound
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2187/2005 al Consiliului din 21 decembrie 2005 pentru conservarea, prin măsuri tehnice, a resurselor halieutice din Marea Baltică și strâmtorile Belts și Sound (1), în special articolul 29,
   întrucât:
   
               (1)
            
            
               Regulamentul (CE) nr. 2187/2005 prevede măsuri tehnice specifice pentru conservarea resurselor halieutice din Marea Baltică, strâmtorile Belts și Sound. Acest regulament conține prevederi specifice referitoare la dimensiunea și tipul tuturor componentelor uneltelor de pescuit, inclusiv dimensiunile ochiurilor.
            
         
               (2)
            
            
               Regulamentul (CE) nr. 1226/2009 al Consiliului din 20 noiembrie 2009 de stabilire a posibilităților de pescuit și a condițiilor aferente pentru anumite resurse halieutice și grupe de resurse halieutice aplicabile în Marea Baltică pentru 2010 (2) prevede creșterea dimensiunii ochiurilor și a lungimii plasei traulului de tip Bacoma și a dimensiunii ochiurilor traulului T90 utilizate în subdiviziunile ICES 22-32. Întrucât Regulamentul (CE) nr. 1226/2009 se limitează la anul 2010, iar prevederile respective au caracter permanent, dat fiind că reprezintă îmbunătățiri în materie de selectivitate, aceste creșteri ale dimensiunilor trebuie încorporate în Regulamentul (CE) nr. 2187/2005 începând cu luna ianuarie 2011, iar regulamentul trebuie modificat în consecință.
            
         
               (3)
            
            
               Măsurile prevăzute în prezentul regulament sunt conforme cu avizul Comisiei pentru pescuit și acvacultură,
            
         ADOPTĂ PREZENTUL REGULAMENT:
   Articolul 1
   În anexa II la Regulamentul (CE) nr. 2187/2005, apendicele 1 și 2 se înlocuiesc cu textul din anexa la prezentul regulament.
   Articolul 2
   Prezentul regulament intră în vigoare la 1 ianuarie 2011.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 28 iulie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 349, 31.12.2005, p. 1.
   
      (2)  JO L 330, 16.12.2009, p. 1.
   
      ANEXĂ
      „
            Apendicele 1
            
               Specificații ale sacului propriu-zis al traulului de tip BACOMA
            
            
               Descriere
            
            (a)   Dimensiunea sacului propriu-zis al traulului, a gurii traulului și a capătului posterior al traulului
            
            
                        (i)
                     
                     
                        Sacul propriu-zis al traulului este construit din două panouri, îmbinate prin grandee, una pe fiecare latură de lungime egală.
                     
                  
                        (ii)
                     
                     
                        Dimensiunea minimă a ochiului de plasă în formă de romb este de 105 mm. Materialul firului este polietilenă cu o grosime a firului simplu de cel mult 6 mm sau cu o grosime a firului dublu de cel mult 4 mm.
                     
                  
                        (iii)
                     
                     
                        Este interzisă utilizarea de saci propriu-ziși ai traulului și de guri ale traulului care sunt fabricate dintr-o singură bucată de material de plasă și care au o singură grandee.
                     
                  
                        (iv)
                     
                     
                        Numărul de ochiuri de plasă în formă de romb deschise, cu excluderea celor din grandee, în orice punct pe orice circumferință a oricărei guri a traulului nu este mai mic sau mai mare decât numărul maxim de ochiuri pe circumferința capătului frontal al sacului propriu-zis al traulului (figura 1).
                     
                  (b)   Poziția plasei traulului
            
            
                        (i)
                     
                     
                        Plasa traulului este inserată în panoul superior al sacului propriu-zis al traulului (figura 2).
                     
                  
                        (ii)
                     
                     
                        Plasa traulului se termină la cel mult patru ochiuri de parâma sacului, inclusiv rândul împletit de mână de ochiuri de plasă prin care trece parâma sacului (figura 3 sau figura 4).
                     
                  (c)   Dimensiunea plasei traulului
            
            
                        (i)
                     
                     
                        Lățimea plasei traulului, exprimată în număr de laturi ale ochiului, este egală cu numărul de ochiuri de plasă în formă de romb deschise din panoul superior, împărțit la doi. În cazul în care este necesar, se va permite păstrarea a cel mult 20 % din numărul de ochiuri de plasă în formă de romb deschise în panoul superior, împărțite egal pe ambele laturi ale panoului plasei traulului (figura 4).
                     
                  
                        (ii)
                     
                     
                        Lungimea plasei traulului este de cel puțin 5,5 m.
                     
                  
                        (iii)
                     
                     
                        Prin derogare de la punctul (ii), lungimea plasei traulului este de cel puțin 6 m dacă aceasta are atașat un senzor pentru măsurarea volumului capturilor.
                     
                  (d)   Plasa traulului
            
            
                        (i)
                     
                     
                        Ochiurile de plasă au o deschidere minimă de 120 mm. Ochiurile de plasă sunt ochiuri pătrate, respectiv toate cele patru laturi ale plasei traulului vor fi croite prin tăierea laturilor de ochi.
                     
                  
                        (ii)
                     
                     
                        Plasa este montată astfel încât laturile să fie paralele și perpendiculare pe lungimea sacului propriu-zis al traulului. Plasa este împletită fără noduri, cu fir simplu sau o plasă cu proprietăți selective similare atestate. Prin „plasă fără noduri” se înțelege o plasă compusă din ochiuri împletite din patru laturi în care colțurile ochiurilor sunt formate prin întrețeserea firelor a două laturi adiacente ale ochiului.
                     
                  
                        (iii)
                     
                     
                        Diametrul firului simplu este de cel puțin 5 mm.
                     
                  (e)   Alte specificații
            
            
                        (i)
                     
                     
                        Plasa traulului de ieșire BACOMA nu este încercuită de o centură posterioară.
                     
                  
                        (ii)
                     
                     
                        Geamandura sacului propriu-zis al traulului este de formă sferică și are diametrul maxim de 40 cm. Aceasta este fixată prin parâma de ancorare la parâma sacului.
                     
                  
                        (iii)
                     
                     
                        Plasa traulului de ieșire BACOMA nu este acoperită de o supapă.
                     
                  
               Figura 1
            
            Un traul poate fi divizat în trei secțiuni diferite în funcție de formă și funcție. Corpul traulului este întotdeauna o secțiune conică. Gura traulului este o secțiune neconică fabricată în mod normal din una sau două plase. Sacul propriu-zis al traulului este de asemenea o secțiune neconică, deseori fabricată din fir dublu pentru a avea o mai bună rezistență împotriva uzurii puternice. Partea de sub centura de ridicare se numește sac de ridicare.
            
               
            
               Figura 2
            
            
                        A
                     
                     
                        Gura traulului
                     
                  
                        B
                     
                     
                        Sacul propriu-zis al traulului
                     
                  
                        C
                     
                     
                        Plasa de ieșire, panou cu ochiuri pătrate
                     
                  
                        1
                     
                     
                        Panou superior, maximum 50 de ochiuri de plasă în formă de romb deschise
                     
                  
                        2
                     
                     
                        Panou inferior, maximum 50 de ochiuri de plasă în formă de romb deschise
                     
                  
                        3
                     
                     
                        Grandee
                     
                  
                        4
                     
                     
                        Împletitură sau croșetare circulară
                     
                  
                        5
                     
                     
                        Centură de ridicare
                     
                  
                        6
                     
                     
                        Centură posterioară
                     
                  
                        7
                     
                     
                        Parâma sacului
                     
                  
                        8
                     
                     
                        Distanța dintre plasa traulului și parâma sacului (figurile 3 și 4)
                     
                  
                        9
                     
                     
                        Parâma de ancorare
                     
                  
                        10
                     
                     
                        Geamandura sacului propriu-zis al traulului
                     
                  
               
            
               Figura 3
            
            MONTAREA PANOULUI PLASEI TRAULULUI
            
                        A
                     
                     
                        Plasă cu ochiuri pătrate de 120 mm (25 laturi)
                     
                  
                        B
                     
                     
                        Îmbinarea plasei cu ochiuri pătrate la grandee
                     
                  
                        C
                     
                     
                        Îmbinarea plasei cu ochiuri pătrate la plasa cu ochiuri în formă de romb
                     
                  
                        D
                     
                     
                        Plasă cu ochiuri în formă de romb de 105 mm (cel mult 50 de ochiuri deschise)
                     
                  
                        E
                     
                     
                        Distanța dintre panoul plasei traulului și parâma sacului. Plasa traulului se termină la cel mult patru ochiuri de parâma sacului, inclusiv rândul împletit de mână de ochiuri prin care trece parâma sacului
                     
                  
                        F
                     
                     
                        Un rând de ochiuri împletite de mână la parâma sacului
                     
                  
               
            
               Figura 4
            
            MONTAREA PANOULUI PLASEI TRAULULUI
            
                        A
                     
                     
                        Plasă cu ochiuri pătrate de 120 mm (20 laturi)
                     
                  
                        B
                     
                     
                        Îmbinarea plasei cu ochiuri pătrate la grandee
                     
                  
                        C
                     
                     
                        Îmbinarea plasei cu ochiuri pătrate la plasa cu ochiuri în formă de romb
                     
                  
                        D
                     
                     
                        Plasă cu ochiuri în formă de romb de 105 mm (cel mult 50 de ochiuri deschise)
                     
                  
                        E
                     
                     
                        Distanța dintre panoul plasei traulului și parâma sacului. Plasa traulului se termină la cel mult 4 ochiuri de parâma sacului, inclusiv rândul împletit de mână de ochiuri prin care trece parâma sacului
                     
                  
                        F
                     
                     
                        Un rând de ochiuri împletite de mână la parâma sacului
                     
                  
                        G
                     
                     
                        Cel mult 10 % în ambele laturi de ochiuri deschise D
                     
                  
               
         
         
            Apendicele 2
            
               SPECIFICAȚII ALE TRAULULUI T90
            
            (a)   Definiție
            
            
                        1.
                     
                     
                        Traulele T90 sunt definite ca traule, plase-pungă daneze și unelte similare care au un sac propriu-zis al traulului și o gură a traulului fabricate din plasă cu ochiuri în formă de romb înnodate și rotită cu 90°, astfel încât direcția principală a firului este paralelă cu direcția de tractare.
                     
                  
                        2.
                     
                     
                        Direcția firului într-o plasă standard cu ochiuri în formă de romb înnodate (A) și într-o plasă rotită cu 90° (B) este ilustrată în figura 1 de mai jos.
                     
                  
               Figura 1
            
            
               
            (b)   Dimensiunea ochiurilor și măsurarea
            
            Dimensiunea ochiurilor este de cel puțin 120 mm. Prin derogare de la articolul 6 alineatul (1) din Regulamentul (CE) nr. 517/2008 al Comisiei (1), dimensiunea ochiurilor din sacul propriu-zis al traulului și gura traulului este măsurată perpendicular pe axa longitudinală a uneltei de pescuit.
            (c)   Grosimea firului
            
            Materialul firului sacului propriu-zis al traulului și al gurii traulului este polietilenă cu o grosime a firului simplu de cel mult 6 mm sau cu o grosime a firului dublu de cel mult 4 mm. Această dispoziție nu se aplică ultimului rând de ochiuri din sacul propriu-zis al traulului, dacă acesta este dotat cu parâmă.
            (d)   Construcție
            
            
                        1.
                     
                     
                        Un sac propriu-zis al traulului și o gură a traulului din ochiuri rotite (T90) sunt construite din două panouri de dimensiuni egale, cu cel puțin 50 de ochiuri în lungime, și cu orientarea ochiurilor descrisă anterior, îmbinate prin două grandee laterale.
                     
                  
                        2.
                     
                     
                        Numărul de ochiuri deschise din orice circumferință trebuie să fie constant de la partea frontală a gurii traulului până la partea posterioară a sacului propriu-zis al traulului.
                     
                  
                        3.
                     
                     
                        În punctul de atașare a sacului propriu-zis al traulului sau a gurii traulului de pe partea conică a traulului, numărul de ochiuri în circumferința sacului propriu-zis al traulului sau a gurii traulului trebuie să fie 50 % din ultimul rând de ochiuri al părții conice a traulului.
                     
                  
                        4.
                     
                     
                        Un sac propriu-zis al traulului și o gură a traulului sunt ilustrate în figura 2 de mai jos.
                     
                  (e)   Circumferință
            
            Numărul de ochiuri din orice circumferință din sacul propriu-zis al traulului și gura traulului, cu excluderea îmbinărilor și a grandeelor, nu depășește 50.
            (f)   Împletituri circulare
            
            Marginea din față a panourilor care compun atât sacul propriu-zis al traulului, cât și gura traulului, este dotată cu un rând împletit de jumătăți de ochiuri. Marginea din spate a panoului sacului propriu-zis al traulului conține un rând întreg de ochiuri împletite capabile să ghideze parâma sacului.
            (g)   Geamandura sacului propriu-zis al traulului
            
            Geamandura sacului propriu-zis al traulului este de formă sferică și are diametrul maxim de 40 cm. Aceasta este fixată prin parâma de ancorare la parâma sacului.
            
               Figura 2
            
            
               
         ”
      
         (1)  JO L 151, 11.6.2008, p. 5.